NARIADENIE KOMISIE (ES) č. 1084/2004
z 9. júna 2004
obsahujúce odlišnosti od nariadenia (ES) č. 2848/98 týkajúce sa konečného dátumu na podpísanie pestovateľských zmlúv medzi pestovateľmi a prvými spracovateľmi surového tabaku na zber úrody v roku 2004
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o spoločnej organizácii trhu so surovým tabakom (1), najmä na jeho článok 7,
keďže:
(1)
Článok 10 odsek 1 nariadenia Komisie (ES) č. 2848/98 z 22. decembra 1998, ktoré ukladá podrobné pravidlá pre aplikáciu nariadenia Rady (EHS) č. 2075/92 týkajúceho sa prémiovej schémy, pestovateľských kvót a špecifickej pomoci, ktorá sa udeľuje skupinám pestovateľov v sektore nespracovaného tabaku (2) stanovuje konečný dátum na uzavretie pestovateľských zmlúv, s výnimkou prípadov vyššej moci, na 30. mája. Do prijatia nového systému podpory pre surový tabak spadajúceho pod nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre systémy priamej podpory v rámci spoločnej poľnohospodárskej politiky, a ktorým sa ustanovujú určité systémy podpory v prospech poľnohospodárov (3), pestovatelia a prví spracovatelia neboli schopní uzavrieť pestovateľské zmluvy v stanovenom termíne. Následkom toho je potrebné presunúť konečný dátum na zber úrody v roku 2004.
(2)
Opatrenia uvedené v tomto nariadení sú v súlade so stanoviskom Riadiaceho výboru pre tabak,
PRIJALA TOTO NARIADENIE:
Článok 1
Odlišne od článku 10 odsek 1 nariadenia (ES) č. 2848/98, pestovateľské zmluvy na zber úrody 2004 musia byť uzatvorené, s výnimkou prípadov vyššej moci, najneskôr do 30. júna 2004.
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskej únie.
Toto nariadenie sa bude uplatňovať od 31. mája 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. júna 2004